VENDIM
Nr. 268, datë 10.4.2026

PËR DISA SHTESA NË VENDIMIN NR. 760, DATË 16.9.2015, TË KËSHILLIT TË MINISTRAVE, “PËR KËRKESAT PËR GJURMIMIN E USHQIMIT DHE USHQIMIT PËR KAFSHË PËRGJATË ZINXHIRIT USHQIMOR”[footnoteRef:2] [2:  Kz vendim përafron pjesërisht rregulloren zbatuese të Komisionit BE nr. 208/2013, “Mbi kërkesat e gjurmueshmërisë për filizat dhe farat e destinuara për prodhimin e filizave”.] 


Në mbështetje të nenit 100 të Kushtetutës dhe të pikës 4, të nenit 25, të ligjit nr. 9863, datë 28.1.2008, “Për ushqimin”, të ndryshuar, me propozimin e ministrit të Bujqësisë dhe Zhvillimit Rural, Këshilli i Ministrave

VENDOSI:

I. Në vendimin nr. 760, datë 16.9.2015, të Këshillit të Ministrave, “Për kërkesat për gjurmimin e ushqimit dhe ushqimit për kafshë përgjatë zinxhirit ushqimor”, bëhen shtesat e mëposhtme:
1. Pas kreut V shtohet kreu V/1, me këtë përmbajtje:
[bookmark: _GoBack]“V/1 KËRKESAT SPECIFIKE TË GJURMUESHMËRISË PËR FILIZAT DHE FARAT E DESTINUARA PËR PRODHIMIN E FILIZAVE”
1. Gjurmueshmëria e partive të filizave dhe farave të destinuara për prodhimin e filizave kryhet sipas rregullave të këtij kreu.
2. Në kuptim të këtij kreu, termat e mëposhtëm kanë këto kuptime:
a) “Ngarkesë”, një sasi filizash ose farërash të destinuara për prodhimin e filizave dhe që është me origjinë nga i njëjti vend, është e mbuluar nga e njëjta certifikatë dhe e transportuar me të njëjtin mjet transporti;
b) “Filiz”, produkti i përftuar nga mbirja e farërave dhe zhvillimi i tyre në ujë ose në një mjedis tjetër, i korrur para zhvillimit të gjetheve të vërteta dhe që është i destinuar të konsumohet i tëri, duke përfshirë edhe farën;
c) “Parti prodhimi”, një sasi filizash ose farash të destinuara për prodhimin e filizave, me të njëjtin emërtim taksonomik, i cili dërgohet nga i njëjti subjekt prodhues në të njëjtin destinacion dhe në të njëjtën ditë. Një ose më shumë parti prodhimi mund të përbëjnë një dërgesë. Farat me emër të ndryshëm taksonomik të përziera në të njëjtën paketim dhe të destinuara për mbirje së bashku, si dhe filizat e përftuar prej tyre konsiderohen gjithashtu si një parti prodhimi e vetme.
3. Çdo operator biznesi ushqimor siguron që, në të gjitha fazat e prodhimit, të përpunimit e të shpërndarjes, informacioni lidhur me partitë e farërave të destinuara për prodhimin e filizave ose partitë e filizave mbahet në regjistra. 
4. Operatori i biznesit ushqimor siguron që operatorit të biznesit ushqimor, të cilit i furnizohen farat ose filizat, t’i transmetohet informacioni i mëposhtëm: 
a) Një përshkrim i saktë i farërave ose i filizave, duke përfshirë emrin taksonomik të bimës;
b) Vëllimi ose sasia e farërave ose e filizave të furnizuara;
c) Nëse farat ose filizat janë dërguar nga një operator tjetër i biznesit ushqimor, emri dhe adresa:
i. e operatorit të biznesit ushqimor, nga i cili janë dërguar farat ose filizat;
ii. e dërguesit (pronarit), nëse është i ndryshëm nga operatori i biznesit ushqimor, që ka dërguar farat ose filizat.
ç) Emri dhe adresa e operatorit të biznesit ushqimor, të cilit i dërgohen farat ose filizat;
d) Emri dhe adresa e pranuesit (pronarit), nëse është i ndryshëm nga operatori i biznesit ushqimor, të cilit i dërgohen farat ose filizat; 
dh) Një referencë që identifikon partinë, sipas rastit;
e) Data e dërgimit.
5. Informacioni i parashikuar në pikën 4 të këtij kreu mbahet i regjistruar dhe transmetohet në çdo formë të përshtatshme, me kusht që të jetë lehtësisht i aksesueshëm nga operatori i biznesit ushqimor, të cilit i furnizohen farat ose filizat. 
6. Operatori i biznesit ushqimor transmeton informacionin në baza ditore. Të dhënat e parashikuara në pikën 4 të këtij kreu përditësohen çdo ditë dhe mbahen të disponueshme jo më pak se 3 (tre) vjet pas konsumimit të supozuar të fidanëve.
7. Operatori i biznesit ushqimor vendos në dispozicion të institucionit përgjegjës për ushqimin dhe ushqimin për kafshë informacionin e parashikuar në pikën 4 të këtij kreu me kërkesë dhe pa vonesa të panevojshme.
8. Dërgesat e farërave të destinuara për prodhimin e filizave dhe dërgesat e filizave, të cilat importohen në territorin e Republikës së Shqipërisë nga vendet e tjera, duhet të shoqërohen me certifikatë zyrtare për hyrjen në Republikën e Shqipërisë të filizave të destinuar për konsum njerëzor dhe farave të destinuara për prodhimin e filizave për konsum njerëzor. 
9. Operatori i biznesit ushqimor, që importon fara ose filiza, mban certifikatën e parashikuar në pikën 8 të këtij kreu për një kohë të mjaftueshme, që supozohet se filizat mund të jenë konsumuar.
10. Çdo operator biznesi ushqimor, që importon fara të destinuara për prodhimin e filizave, u ofron kopje të certifikatës së parashikuar në pikën 8 të këtij kreu të gjithë operatorëve të biznesit ushqimor, të cilëve u dërgohen farat derisa këto fara të merren nga prodhuesi i filizave.
11. Kur farat e destinuara për prodhimin e filizave shiten të paketuara në shitje me pakicë, çdo operator i biznesit ushqimor, që importon fara, u ofron një kopje të certifikatës së parashikuar në pikën 8 të këtij kreu të gjithë operatorëve të biznesit ushqimor, të cilëve u dërgohen farat derisa ato të paketohen për shitje me pakicë.
12. Rregullat e këtij kreu nuk zbatohen për filizat, të cilët i janë nënshtruar një trajtimi, që eliminon rreziqet mikrobiologjike, në përputhje me legjislacionin në fuqi për sigurinë ushqimore.”.
2. Pas pikës 1, të kreut VI, shtohet pika 1.1, me këtë përmbajtje:
“1.1. Në datën e anëtarësimit të Republikës së Shqipërisë në Bashkimin Evropian, të gjitha dispozitat e kreut V/1 shfuqizohen.”.
II. Ngarkohen Ministria e Bujqësisë dhe Zhvillimit Rural dhe institucioni përgjegjës për ushqimin dhe ushqimin për kafshë për zbatimin e këtij vendimi.
Ky vendim hyn në fuqi pas botimit në Fletoren Zyrtare dhe i fillon efektet nga data 1 nëntor 2027.

